**POLUGODIŠNJI IZVJEŠTAJ O IZVRŠENJU FINANCIJSKOG PLANA**

**OSNOVNE ŠKOLE VLADIMIR GORTAN**

**ZA 2025. GODINU**

Ravnatelj:

Venelin Mehić, prof.

Rijeka, srpanj 2025.

# PRAVNI OSNOV

Sukladno članku 36. stavku 1. Zakona o ustanovama („Narodne novine“ broj 76/93, 29/97, 47/99, 35/08, 127/19 i 151/2022), Upravno vijeće ili drugo kolegijalno tijelo (Školski odbor) donosi programe rada, odlučuje o financijskom planu i godišnjem obračunu te nadzire njihovo izvršavanje.

Sukladno članku 86. stavku 1. Zakona o proračunu („Narodne novine“ broj 144/2021) Proračunski korisnik dužan je upravljačkom tijelu, u skladu s aktima kojima je uređen rad proračunskog korisnika, dostaviti na usvajanje prijedlog polugodišnjeg izvještaja o izvršenju financijskog plana za proteklo razdoblje, do 31. srpnja tekuće proračunske godine, nakon čega se dostavlja nadležnom upravnom tijelu odnosno UO za odgoj i obrazovanje.

Člankom 144. stavkom 4. propisano je, između ostalog, da se polugodišnji izvještaj o izvršenju financijskog plana proračunskog korisnika objavljuje na njegovim mrežnim stranicama. Sukladno članku 43. Statuta Osnovne škole Vladimir Gortan Rijeka, Školski odbor donosi godišnji plan i program rada Škole na prijedlog ravnatelja te donosi financijski plan, polugodišnji i godišnji izvještaj o poslovanju.

# OBRAZLOŽENJE

Obveza izrade Polugodišnjeg izvještaja o izvršenju financijskog plana utvrđena je Zakonom o proračunu. Osnovna svrha navedenog izvještaja je dati informacije o:

* planiranim i ostvarenim prihodima i rashodima, primicima i izdacima tijekom izvještajnog razdoblja iskazanim prema proračunskim klasifikacijama,
* ostvarenju postavljenih planova i
* uspješnosti ispunjenja postavljenih ciljeva.

Sadržaj Godišnjeg izvještaja o izvršenju financijskog plana čine:

* + **Opći dio**:
    1. Sažetak Računa prihoda i rashoda i Računa financiranja,
    2. Račun prihoda i rashoda, u kojem su prihodi i rashodi iskazani po ekonomskoj klasifikaciji i izvorima financiranja, a rashodi i po funkcijskoj klasifikaciji,
    3. Račun financiranja, u kojem su primici i izdaci iskazani po ekonomskoj klasifikaciji i izvorima financiranja,
    4. Opći dio može sadržavati preneseni višak ili preneseni manjak prihoda nad rashodima,
  + **Posebni dio**:
  1. izvršenje rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata,
  + **Obrazloženje u polugodišnjem izvještaju o izvršenju financijskog plana sastoji se od**:

1. Općeg dijela, odnosno ostvarenja prihoda i primitaka, rashoda i izdataka te prenesenog manjka odnosno viška financijskog plana

* **Posebni izvještaji**:
  + 1. Izvještaj o korištenju sredstava fondova Europske unije,
    2. Izvještaj o zaduživanju na domaćem i stranom tržištu novca i kapitala,
    3. Izvještaj o danim zajmovima i potraživanjima po danim zajmovima,
    4. Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova.

1. OPĆI DIO

Polugodišnji izvještaj o izvršenju financijskog plana pokazuje kako i sam njegov naslov glasi, izvršenje ili ostvarenje financijskog plana, odnosno jesu li sredstva utrošena u skladu s financijskim planom. Kod polugodišnjeg izvještaja o izvršenju financijskog plana uspoređuje se financijski plan za cijelu proračunsku godinu. U izvještaju o izvršenju uspoređuje se jesu li ostvareni planirani iznosi prihoda i primitaka, rashoda i izdataka te je li pokriven manjak prihoda ili potrošen višak prihoda.

Opći dio polugodišnjeg i godišnjeg izvještaja o izvršenju proračuna sadrži izvorni plan ako od donošenja proračuna nije bilo izmjena i dopuna proračuna niti izvršenih preraspodjela odnosno izvorni plan i tekući plan ako je od donošenja proračuna bilo naknadno izvršenih preraspodjela.

Polugodišnjim izvještajem o izvršenju Financijskog plana Škole za 2025. godinu iskazani su podaci o planiranim prihodima i primicima i rashodima i izdacima kroz Izvorni plan te podaci o njihovu polugodišnjem izvršenju u 2025. godini.

* PRIHODI I PRIMICI

Ukupni prihodi i primici Financijskog plana za 2025. godinu planirani su u iznosu od 1.685.510,00 eura, a ostvareni su u iznosu od 853.925,04 eura ili 50,7% plana.

U strukturi ukupno izvršenih prihoda i primitaka financijskog plana 100% - tni je udjel prihoda poslovanja.

**63 – Pomoći iz inozemstva i od subjekata unutar općeg proračuna** ostvarene su u iznosu od 691.499,43 eura ili 49,7% plana.

Tekuće pomoći proračunskim korisnicima iz proračuna koji im nije nadležan kojima se financiraju rashodi za zaposlene više su za 13,1% radi kontinuiranog rasta broja zaposlenih i radi rasta plaća u javnom sektoru koje se financiraju sredstvima Ministarstva znanosti, obrazovanja i mladih. U izvještajnom razdoblju ostvarena je tekuća pomoć iz državnog proračuna u iznosu od 4.815,84 eura temeljem prijenosa EU sredstava kojima se financiraju plaće i materijalna prava u sklopu tekućeg projekta RINKLUZIJA 8 - riječki model podrške učenicima s teškoćama EU i tekući prijenos između proračunskih korisnika istog proračuna u iznosu od 2.101,40 eura kojim se financirala razlika u ostvarenim troškovima marendi za prvo polugodište školske godine 2024./2025.

**65 – Prihodi od upravnih i administrativnih pristojbi, pristojbi po posebnim propisima i naknada** u izvještajnom razdoblju ostvareni su u iznosu od 56.647,27 eura ili 60,1% plana.

Prihodi po posebnim propisima kojima se sufinanciraju troškovi produženog boravka niži su za 12,7 % i u izvještajnom razdoblju iznose ukupno 56.647,27 eura. Roditelji svoje obveze u pravilu podmiruju prema roku dospijeća, a za nekolicinu dužnika poduzimaju se mjere za naplatu potraživanja.

**66 – Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima** ostvareni su u iznosu od 6.763,36 eura ili 134,9% plana.

U izvještajnom razdoblju ostvareni su značajniji prihodi od prodaje proizvoda Učeničke zadruge u odnosu na prošlu godinu i, uz ostale donacije, ostvarena je donacija u iznosu od 1.500,00 eura u svrhu sufinanciranja troškova provođenja STEM projekata.

**67 – Prihodi iz nadležnog proračuna i od HZZO-a temeljem ugovornih obveza** ostvareni su u iznosu od 98.953,18 eura ili 50,7% plana.

Prihodi iz nadležnog proračuna kojima se financiraju rashodi za zaposlene, materijalni i financijski rashodi te rashodi za nabavu dugotrajne imovine viši su za 25,0% i iznose 98.953,18 eura. Školi su u izvještajnom razdoblju odobrena dodatna sredstva za keramičku peć i nužnu opremu za provedbu mjera sigurnosti.

* RASHODI I IZDACI

Ukupni rashodi i izdaci Financijskog plana za 2025. godinu planirani su u iznosu 1.691.510,00

eura, a izvršeni su u iznosu 928.367,04 eura ili 54,9% godišnjeg plana.

U strukturi ukupno izvršenih rashoda i izdataka financijskog plana najveći je udjel rashoda  
poslovanja s 99,0%, a udjel rashoda za nabavu nefinancijske imovine iznosi 1,0%.

**31 – Rashodi za zaposlene** ostvareni su u iznosu od 780.611,57 eura ili 57,6% godišnjeg plana.

Plaće (bruto) više su za 31,1% u odnosu na ostvareno u izvještajnom razdoblju prethodne godine i iznose ukupno 652.287,86 eura radi kontinuiranog rasta broja zaposlenih, radi primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama koja je na snazi od obračuna plaće za mjesec ožujak 2024. godine i kojom se povećavaju plaće zaposlenih. U izvještajnom razdoblju prethodne godine plaća za mjesec lipanj evidentirana je kao kontinuirani rashod budućeg razdoblja, a prema odredbama novog Pravilnika o proračunskom računovodstvu i Računskom planu plaća za mjesec lipanj 2025. godine evidentirana je u izvještajnom razdoblju tekuće godine kao sedmi rashod za zaposlene. Ostali rashodi za zaposlene viši su za 167,5% radi isplate nagrada, naknade za bolest, invalidnost i smrtni slučaj i regresa za godišnji odmor. Doprinosi na plaću uvećavaju se razmjerno povećanju bruto iznosa plaće.

**32 – Materijalni rashodi** ostvareni su u iznosu od 138.722,34 eura ili 49,1% godišnjeg plana.

U izvještajnom razdoblju tekuće godine bilježi se porast naknade za trošak prijevoza na posao i s posla radi porasta cijene mjesečne karte i novih zapošljavanja djelatnika koji koriste međumjesni prijevoz. Tijekom izvještajnog razdoblja tekuće godine zabilježen je porast troškova materijala i sirovine zbog povećanja cijene namirnica, različitog knjigovodstvenog evidentiranja troška školskog ručka, ostalih materijala i sirovina korištenih u projektima Učeničke zadruge te materijala korištenih kod postavljanja sigurnosne brave. U izvještajnom razdoblju rashodi za usluge iznose svega 13.648,31 eura odnosno 30,8% radi različitog računovodstvenog evidentiranja troška školskog ručka. U izvještajnom razdoblju trošak školskog ručka evidentira se unutar podskupine 322.

**38 – Rashodi za donacije, kazne, naknade šteta i kapitalne pomoći** u izvještajnom razdoblju nisu ostvareni.

Ostale tekuće donacije u naravi odnose se na nabavu menstrualnih higijenskih potrepština za učenice Škole. Rashod koji je bio ostvaren u izvještajnom razdoblju prethodne godine, ove će godine biti realiziran u drugom polugodištu.

**42 – Rashodi za nabavu proizvedene dugotrajne imovine** ostvareni su u iznosu od 8.977,35 eura ili 57,2% plana.

Sredstvima Grada Rijeka financirana je nabava nužne opreme za provedbu mjera sigurnosti iznosu od 6.060,00 eura. Vlastitim prihodima i prenesenim sredstvima - pomoći iz državnog proračuna financirana je nabava keramičke peći u ukupnom iznosu 2.917,35 eura. Nabava školskih udžbenika svake godine se planira i realizira u drugom polugodištu.

U 2025. godini sredstva su se trošila u skladu s financijskim planom osim naplaćenih i prenesenih, a neplaniranih vlastitih prihoda /vlastiti prihodi, pomoći i donacije/ koji se prema članku 55. Zakona o proračunu mogu izvršavati do visine uplaćenih sredstava prema naknadno utvrđenim aktivnostima i/ili projektima.

* REZULTAT POSLOVANJA NA DAN 30.06.2025 GODINE:

Manjak prihoda i primitaka izvještajnog razdoblja iznosi 74.442,00 eura. Manjak vanproračunskih prihoda tekuće godine odnosi se na rashode nastale radi trošenja prenesenih sredstava u skladu s Odlukom o raspodjeli rezultata za 2024. godinu i na rashode za plaću za mjesec lipanj 2025. godine koja se financira pomoćima Ministarstva znanosti, obrazovanja i mladih. Manjak prihoda iz izvora pomoći pokrit će se doznakom sredstava kod isplate plaće u mjesecu srpnju 2025. godine. Manjak prihoda i primitaka za pokriće u sljedećem razdoblju iznosi 79.954,73 eura jer je u izvještajno razdoblje prenesen Manjak prihoda i primitaka u iznosu od 5.512,73 eura.

Višak 2024. godine i višak prethodnih razdoblja daje se u nastavku te će činiti sastavni dio financijskog plana Škole za 2025. godinu.

|  |  |  |
| --- | --- | --- |
| **IZVOR FINANCIRANJA** | **OPIS** | **IZNOS** |
| Opći prihodi i primici | Prihod 2025. | **-5.659,28** |
| Prihodi za decentralizirane funkcije | Prihod 2025. | **-8.094,40** |
| Vlastiti prihodi - proračunski korisnici | Trošit ćemo sredstva u skladu s odredbama pravilnika o mjerilima i načinu korištenja vlastitih sredstava | **3.521,24** |
| A 113901 | 32 – Materijalni rashodi |  |
| K 113902 | 42 – Rashodi za nabavu dugotrajne imovine |  |
| Prihodi za posebne namjene - proračunski korisnici | Nabava materijala za školsku kuhinju | **5.409,92** |
| A 113801 | 32 – Materijalni rashodi |  |
| K 113902 | 42 – Rashodi za nabavu dugotrajne imovine |  |
| Pomoći iz državnog proračuna - proračunski korisnici |  | **-1.441,20** |
| Školska marenda | Prihod 2025. | -6.664,75 |
| Udžbenici | Prihod 2025. | -114,45 |
| A 113901 | 32 – Materijalni rashodi (Keramičari). Cilj projekta je uvođenje novog likovnog područja za učenike Škole kako bi im približili prirodne materijale i ručno modeliranje | 2.000,00 |
| A 113901 | 32 – Materijalni rashodi (Psihološka dijagnostika). Narudžba psihodijagnostičkih sredstava je u svrhu procjene funkcioniranja učenika. | 3.338,00 |
| Pomoći iz proračuna JLP(R)S - proračunski korisnici |  | **350,99** |
| A 113901 | 32 – Materijalni rashodi (Učenička zadruga – Josip Kulfanek) | 350,99 |
| Donacije - proračunski korisnici |  | **400,00** |
| A 113901 | 32 – Materijalni rashodi | 400,00 |
| **UKUPNO:** |  | **-5.512,73** |

1. POSEBNI DIO

**Opis i cilj programa:**

Osnovna škola „Vladimir Gortan“ Rijeka je javna ustanova, samostalna u obavljanju svojih djelatnosti i poslovanju sukladno Zakonu o odgoju i obrazovanju u osnovnoj i srednjoj školi i Državnom pedagoškom standardu osnovnoškolskog sustava odgoja i obrazovanja.

Osnivač Škole je Grad Rijeka, a prava i dužnosti osnivača Škole obavlja Ministarstvo znanosti, obrazovanja i mladih.

Škola obavlja poslove u odgoju i obrazovanju, sudjeluje u praćenju, unapređivanju i razvoju odgoja i obrazovanja na svom školskom području.

**Organizacijska struktura ustanove:**

Na dan 30. lipnja 2025. godine ustanova ima 57 zaposlenih. Ustanova nema unutarnjih ustrojstvenih jedinica (odjel, odsjek).

**Realizirana sredstva:**

Izvornim planom za 2025. godinu za potrebe izvršenja aktivnosti sadržanih u ovom programu planirano je ukupno 1.691.510,00 eura od čega je utrošen iznos od 928.367,04 eura ili 54,9**%** planiranog iznosa na godišnjoj razini. Sredstva se odnose na sljedeće aktivnosti:



**Program: 1137 Program zakonskog standarda decentralizirane funkcije**

Tekućim planom predviđeni iznos sredstava od 100.218,00 EUR ostvaren je u iznosu od 60.123,84 eura ili 60,0% plana. Ovim Programom osiguravaju se sredstva za financiranje minimalnog financijskog standarda javnih potreba osnovnog školstva Grada Rijeke kojima se financiraju se materijalni i financijski rashodi Škole te rashodi za nabavu dugotrajne nefinancijske imovine.

**Program: 1138 Program standarda iznad državnog standarda – šire javne potrebe**

Tekućim planom planirana sredstva u visini od 160.041,00 eura ostvarena su u visini od 56.372,5 ili 35,2% plana.

Izvršenje se odnosi na rashode za zaposlene i materijalne rashode programa produženog boravka, materijalne rashode projekta Lipa pamti, rashode za zaposlene iz aktivnosti građanski odgoj i obrazovanje te na materijalne rashode Škole iz aktivnosti Rinovatori.

Grad Rijeka osnovnim školama osigurava dio sredstava za rashode za zaposlene (plaću, naknadu za prijevoz na posao i s posla, jubilarnu nagradu, dar djetetu do 15 godina starosti i dr.) u produženom boravku i to za jednog učitelja/icu razredne nastave po skupini učenika. Sukladno potrebama škole u školskoj 2024./2025. godini organizirane su 3 skupine/razredna odjela u koje je uključeno 80 učenika. Uz program produženog boravka Grad Rijeka osigurava sredstva i za program Stvaralaštva, program Ostalih aktivnosti, za fakultativni predmet Moja Rijeka te za programe Građanskog i zdravstvenog odgoja i obrazovanja.

**Program: 1139 Ostale programske aktivnosti osnovnih škola**

Tekućim planom planirana sredstva u visini od 1.404.176,00 eura ostvarena su u visini od 805.153,19 eura ili 57,3% plana.

Ovim Programom obuhvaćene su sve aktivnosti koje osnovne škole financiraju na teret ostvarenih vanproračunskih prihoda (vlastitih prihoda, prihoda za posebne namjene, pomoći, donacija, prihoda od prodaje nefinancijske imovine i dr.) i u okviru koje se planiraju rashodi za zaposlene, materijalni rashodi, rashodi za menstrualne higijenske potrepštine, rashodi za radne i trajne udžbenike, financijski rashodi i rashodi za nabavu dugotrajne nefinancijske imovine.

Prihodima iz državnog proračuna financirani su rashodi za zaposlene (plaće i materijalna prava), rashodi za školsku prehranu – marende i menstrualne higijenske uloške.

**Program: 1409 Europski projekti**

Tekućim planom planirana sredstva u visini od 27.075,00 eura ostvarena su u visini od 6.717,53 eura ili 24,8% plana.

Ovim Programom obuhvaćen je tekući projekt Rinkluzija 8 - riječki model podrške učenicima s teškoćama koje se u različitim udjelima sufinancira sredstvima Grada Rijeke iz izvora opći prihodi i primici i sredstvima Ministarstva znanosti, obrazovanja i mladih iz izvora Pomoći.

POSEBNI IZVJEŠTAJI

# Izvještaj o korištenju sredstava Europske unije

U izvještajnom razdoblju korištena su sredstva Europske unije u sklopu tekućeg projekta Rinkluzija 8 - riječki model podrške učenicima s teškoćama.

# Izvještaj o zaduživanju na domaćem i stranom tržištu novca i kapitala

Škola nema sklopljenih ugovora o zaduživanju na domaćem i stranom tržištu novca i kapitala.

# Izvještaj o danim zajmovima i potraživanjima po danim zajmovima

Škola nema danih zajmova niti potraživanja za dane zajmove.

# Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova

Škola ima 57.896,36 eura potraživanja za prihode poslovanja i 152.980,57 eura nedospjelih obveza.

Ustanova na dan 30. lipnja 2025. godine nema evidentiranih postupaka koji bi rezultirali potencijalnim obavezama po osnovi sudskih sporova.